CELEX: 32019D0545
Language: lt
Date: 2019-04-03 00:00:00
Title: 2019 m. balandžio 3 d. Komisijos įgyvendinimo sprendimas (ES) 2019/545, kuriuo iš dalies keičiamas Įgyvendinimo sprendimas (ES) 2018/2030, kuriuo ribotam laikotarpiui nustatoma, kad Jungtinės Didžiosios Britanijos ir Šiaurės Airijos Karalystės centriniams vertybinių popierių depozitoriumams taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 909/2014 (Tekstas svarbus EEE.)

4.4.2019   
               
               
                  LT
               
               
                  Europos Sąjungos oficialusis leidinys
               
               
                  L 95/11
               
            
         KOMISIJOS ĮGYVENDINIMO SPRENDIMAS (ES) 2019/545
         2019 m. balandžio 3 d.
         kuriuo iš dalies keičiamas Įgyvendinimo sprendimas (ES) 2018/2030, kuriuo ribotam laikotarpiui nustatoma, kad Jungtinės Didžiosios Britanijos ir Šiaurės Airijos Karalystės centriniams vertybinių popierių depozitoriumams taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 909/2014
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. liepos 23 d. Europos Parlamento ir Tarybos reglamentą (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų, kuriuo iš dalies keičiamos Direktyvos 98/26/EB ir 2014/65/ES bei Reglamentas (ES) Nr. 236/2012 (1), ypač į jo 25 straipsnio 9 dalį,
         kadangi:
         
                     (1)
                  
                  
                     pagal Komisijos įgyvendinimo sprendimo (ES) 2018/2030 (2) 2 straipsnį tas sprendimas turi būti taikomas nuo dienos, einančios po dienos, kurią pagal Europos Sąjungos sutarties 50 straipsnio 3 dalį Sutartys nustoja galioti Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) ir jos teritorijoje, nebent iki tos dienos įsigaliotų susitarimas dėl išstojimo arba būtų pratęstas Europos Sąjungos sutarties 50 straipsnio 3 dalyje nurodytas dvejų metų terminas;
                  
               
                     (2)
                  
                  
                     2019 m. kovo 22 d. Europos Vadovų Taryba priėmė Sprendimą (ES) 2019/476 (3), kuriuo, susitarus su Jungtine Karalyste, Europos Sąjungos sutarties 50 straipsnio 3 dalyje numatytas terminas pratęsiamas. Taigi nebus įvykdyta antra Įgyvendinimo sprendimo (ES) 2018/2030 taikymo sąlyga dėl Europos Sąjungos sutarties 50 straipsnio 3 dalyje nurodyto dvejų metų termino nepratęsimo;
                  
               
                     (3)
                  
                  
                     tačiau, nepaisant Europos Sąjungos sutarties 50 straipsnio 3 dalyje nurodyto termino pratęsimo, priežastys, dėl kurių Įgyvendinimo sprendimas (ES) 2018/2030 buvo priimtas, išlieka. Visų pirma išstojimo be susitarimo po pratęsto termino atveju vis dar kyla galimas pavojus tam tikroms paslaugoms, kurias Sąjungos subjektams teikia centriniai vertybinių popierių depozitoriumai, kurie jau gavo veiklos leidimą Jungtinėje Karalystėje ir kurių per trumpą laiką pakeisti neįmanoma. Todėl Įgyvendinimo sprendimas (ES) 2018/2030 turėtų būti taikomas, jei Jungtinė Karalystė iš Sąjungos išstos be susitarimo;
                  
               
                     (4)
                  
                  
                     todėl Įgyvendinimo sprendimas (ES) 2018/2030 turėtų būti atitinkamai iš dalies pakeistas;
                  
               
                     (5)
                  
                  
                     šis sprendimas turėtų įsigalioti skubos tvarka, siekiant užtikrinti, kad jis būtų taikomas, jei Jungtinė Karalystė iš Sąjungos išstotų be susitarimo dėl išstojimo pasibaigus Europos Sąjungos sutarties 50 straipsnio 3 dalyje nurodytam terminui, kurį Europos Vadovų Taryba pratęsė 2019 m. kovo 22 d.;
                  
               
                     (6)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/2030 2 straipsnio trečia pastraipa pakeičiama taip:
            
               „Tačiau šis sprendimas netaikomas, jei iki šio straipsnio antroje pastraipoje nurodytos dienos įsigalioja pagal Europos Sąjungos sutarties 50 straipsnio 2 dalį su Jungtine Didžiosios Britanijos ir Šiaurės Airijos Karalyste sudarytas susitarimas dėl išstojimo.“
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. balandžio 3 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 257, 2014 8 28, p. 1.
         
            (2)  2018 m. gruodžio 19 d. Komisijos įgyvendinimo sprendimas (ES) 2018/2030, kuriuo ribotam laikotarpiui nustatoma, kad Jungtinės Didžiosios Britanijos ir Šiaurės Airijos Karalystės centriniams vertybinių popierių depozitoriumams taikoma reguliavimo sistema yra lygiavertė pagal Europos Parlamento ir Tarybos reglamentą (ES) Nr. 909/2014 (OL L 325, 2018 12 20, p. 47).
         
            (3)  2019 m. kovo 22 d. Europos Vadovų Tarybos sprendimas (ES) 2019/476 priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 80 I, 2019 3 22, p. 1).